Zsidó Levél XViII.
Őrizője vagy testvérednek! És magadnak is.
Zsid 12,14-29
Lekció: 5Móz 29,1-29
Kitartás – ez volt a fő gondolata az elmúlt alkalmunknak a 12. fejezet első feléből. Kitartásra van szüksége a keresztyén embernek, hogy elérje az üdvösséget. Kitartásra, hiszen a keresztyén élet nem csupán egyszeri döntés, nem valami érzelmi fellángolás, amely által jegyet veszünk a mennybe. Hanem a keresztyénség egy életre szóló döntés Krisztus mellett: nap nap után, év év után kitartani Krisztus mellett. Ha el akarjuk érni a célt, szükséges felvérteznünk magunkat a gondolattal, hogy újra és újra fel kell állnunk csüggedtségünkből, bukásainkból, erőtlenségünkből – úgy, hogy az Úrhoz kiáltunk. Ezért fejeződik be a 12. fejezet első része így: „12Azért a lankadt kezeket és megroggyant térdeket egyenesítsétek ki, 13és lábatok az egyenes úton járjon, hogy a sánta meg ne botoljon, hanem inkább meggyógyuljon.”
Fel kell állni, és az egyenes úton kell járnunk. De hogyan? Milyen az az egyenes út, amiről az ige beszél? Az előttünk lévő bő másfél fejezet erre ad választ. A téma most már nem a kitartás, hanem annak gyakorlati megnyilvánulása. Ha kész vagyunk felállni és küzdeni, akkor hogyan kell megélnünk a keresztyén életet? Hogyan kell élnünk ebben az ellenséges világban?
1. Felelősségünk van!

Először hadd fordítsam a figyelmeteket a legelső szóra: törekedjetek! Ez egy erős szó, azt jelenti, hogy üldözni, vadászni. Mindaz, amit ezután ír az igénk, ezzel az agresszív, határozott lelkülettel kell keresnünk. Amit az ige itt elénk ad, az nem csupán megfontolásra javasolt tanács, hanem azt mondja, hogy ezt kell feladatunkká, küldetésünkké tennünk. Ettől függ a hitben való megmaradásunk.
Vagyis, kedves gyülekezet, felelősségünk van a hitélet terén. Sőt az ige ezt közös felelősségként tárja elénk. Ha megfigyelitek, a későbbi versekben lévő felszólítások a közösség egészére vonatkoznak:

„15vigyázva arra, hogy az Isten kegyelmétől ne szakadjon el senki, …. 16Ne legyen senki parázna vagy Istentelen…”

Egy ellenséges világban élünk, amely próbálja megfúrni, aláásni, tönkretenni a hitünket. Nem mindegy, hogyan élünk. Nem mindegy, hogyan törődünk egymással.

1964. március 13-án New Yorkban az utcán meggyilkolták Kitty Genoveset, egy 29 éves fiatal lányt. A gyilkos férfi először hátba szúrta a lányt, majd a lány hangos sikolyai hallatán elmenekült. Azonban 10 perc múlva visszatért a tett színhelyére, és befejezte tettét. Az egész incidens majd másfél óráig tartott, és a lány közben hangosan kiáltott és könyörgött az életéért. Az egészben tudjátok mi a legmegdöbbentőbb? Az, hogy mindez New York egy sűrűn lakott, jómódú részén történt. A későbbi rendőrségi vizsgálat felfedte, hogy mintegy tucatnyi szomszéd halotta az erőszakosság részleteit. Azonban egy-két kikiabálástól és egy korai telefonhívástól eltekintve senki sem sietett a lány segítségére. Bizonyára nem tudták, hogy mi zajlik odakint, ám a lány mégis úgy halt meg, hogy jó pár emberhez eljutott segélykérő szava.
 Az eset annyira megdöbbentette a közvéleményt, hogy egy későbbi pszichológiai kutatás tárgya is lett. Ezt a pszichológiában „szomszédhatásnak” hívják, és lényegében azt a jelenséget írja le, hogy az emberek sokkal közömbösebben reagálnak mások segélykérésére, ha tudják, hogy nem csak ők tanúi a történteknek. Talán sokan gondolták, hogy „Majd valaki más hívja a rendőrséget.” – ám Kitty életét végül senki sem mentette meg.
Sajnos sokszor a keresztyén gyülekezetek is lehetnek hasonló színterei lelki gyilkosságoknak. Az egyik testvér gyengélkedik, elcsügged, megkeseredik vagy életében felnő valamilyen bűn. Mások észreveszik a rossz változást, talán egyszer-kétszer szólnak is neki, de belül valahogy mindenki így gondolkozik: „Majd valaki más szól. Más, aki alkalmasabb, aki bölcsebb, aki jobb kapcsolatban van vele.” És a végén mindenki néma marad – az illető pedig elhagyja a hitet.
Kedves budapesti gyülekezet, erre a veszélyre hívja fel a figyelmünket Isten igéje. Értsük meg, hogy egy ellenséges világban élünk, amely meg akarja ölni hitünket. Értsük meg, hogy felelősek vagyunk – nemcsak a magunk életéért, hogyan küzdünk a támadásokkal, hanem egymásért is. Isten azért helyezett egy helyre, hogy együtt törekedjünk élni és megmaradni ebben a világban.
2. Békesség és szentség

De hogyan? A mostani igerészünk két dolgot helyez a szívünkre: „14Törekedjetek mindenkivel a békességre és a megszentelődésre, amely nélkül senki sem látja meg az Urat.” Hogyan éljünk keresztyénként a világban? Békességgel és szentséggel.
Békesség. A békesség több annál, mint amit talán elsőre gondolnánk. A békességre törekvés nem csupán azt jelenti, hogy éljünk mély, viszálymentes testvéri közösségben, és általában is törekedjünk minden emberrel a békességes kapcsolatra. Mindezek nyilván beletartoznak a szerző gondolataiba, azonban a Zsidó levél végig tanítja, hogy az igazi békesség Istennél található. Pár verssel korábban azt olvassuk, hogy Isten fenyítése az igazság békességes gyümölcsével fizet (11. v.). A levél végén pedig Isten a békesség Isteneként szerepel. Vagyis a békesség, szeretett gyülekezet, Istennel kezdődik. A békére törekedni először is azt jelenti, hogy Istennel megbékülünk. Vagyis nem mentegetjük magunkat a bűneink miatt, hanem elismerjük, hogy azokkal Isten ellen lázadtunk – ám egyúttal Jézus Krisztusra bízzuk az életünket, aki halálával kifizette bűneink büntetését, és elhozta a békét Istennel. Az Istennel való béke ajándék: csak Krisztus vére árán van lehetőség az Istennel való békességre.
Ám az Istennel való békesség nem olyan dolog, amit egyszer elég letudni. Ahogy az igénk mondja: törekednünk kell rá – vagyis ezt a békés kapcsolatot fent kell tartani. Fent kell tartani, mert bűneink és bukásaink újra és újra fenyegetik lelkünk békéjét és Istennel való kapcsolatunk harmóniáját. Ugyan Krisztus erős megváltó, és a Tőle kapott üdvösséget elveszíteni nem lehet – azonban a bűn miatt nem mindig érezzük az Istennel való békességet. Éppen ezért törekedned kell a bűneid őszinte megvallására és azok távoltartására. Igen, szeretett testvéreim, komolyan kell vennünk a bűnbánatot, kérges szívünk feltárását, a bűn szörnyűségén való gondolkozást, az őszinte bűnbánatért és a bűnnel való megterheltségért való imádkozást. 
Ennek a békének pedig meg kell nyilvánulni azok körében, akik Krisztus követőinek mondják magukat – vagyis a keresztyén gyülekezetben. A háborúság, a viszálykodás, a lerendezetlen problémák közöttünk tönkreteszik Istennek ezt a tervét, kedves budapesti gyülekezet. Keresztyénekként nem elégedhetünk meg kevesebbel, minthogy törekszünk a bocsánatkérésre és megbocsátásra. Nem engedhetjük, hogy problémák, bűnök, sértődések, jellembeli különbségek közénk álljanak! Törekedjetek a békességre, ezt mondja Isten igéje, azaz számoljatok fel minden olyan okot, amely bármely testvéretektől elválaszt!
Ám a béke még ettől is több. Hiszen a béke nem csupán konfliktusmentesség. Élhetünk egymás mellett hidegen, mint a kövek, ám ettől még nem lesz béke a gyülekezetben. A közömbösség nem egyenlő a békével. A Biblia használatban a béke az isteni áldások összességét jelenti, ahogy az ároni áldásban is elhangzik: „Fordítsa feléd arcát az ÚR, és adjon neked békességet.” (4Móz 6,26) Vagyis akkor lesz béke a közösségünkben, ha szerető egységbe olvadunk egymás mellett. Ahogy Pál mondja:
„Azért tehát törekedjünk azokra, amik a békességre és az egymás épülésére valók.” (Róm 14,19)

Mindezek fényében törekszünk-e a békességre, kedves gyülekezet? Küzdünk-e a kapcsolatokért? Keressük-e azt, ami a másik épülésére való? Készek vagyunk-e felvállalni a problémákat, és megoldani a konfliktusokat? Adja az Úr, hogy küzdjünk az egymással való forró békéért, hiszen „boldogok a békességre igyekezők, mert ők az Isten fiai.” (Mt 5,9)
Legtágabb értelemben pedig a békére való törekvés vonatkozik a világban élőkkel való békességre, amennyire ez rajtunk áll, és amikor ez csak lehetséges. (Róm 12,18)
Megszentelődés. A békességhez hasonlóan a megszentelődés is Istennel kezdődik. A megszentelődés az a folyamat, amelynek során belsőleg is egyre inkább Jézus Krisztushoz hasonlóvá válunk. Ám sokszor úgy gondolkozunk, hogy a megszentelődés folyamata a mi feladatunk. Hiszen nekünk kell felkelnünk, nekünk kell elmélkednünk a Szentíráson, nekünk kell imádkozni, kedvesnek, szorgalmas és segítőkésznek lenni – és így tovább. Azonban, szeretett testvérek, a Zsidó levél nem ezt tanítja, hanem azt, hogy minket egyedül Krisztus tud megszentelni:
„10Ezzel az akarattal vagyunk megszentelve egyszer s mindenkorra, Jézus Krisztus testének megáldozása által. … 14Mert egyetlen áldozatával örökre tökéletessé tette a megszentelteket.” (Zsid 10,10.14)

„12Ezért Jézus is, hogy megszentelje tulajdon vére által a népet, a kapun kívül szenvedett.” (Zsid 13,12)

Ezek az igék arról beszélnek, hogy egyedül Krisztus tud megszentelni. Isten az, aki végzi a lelki formálásunkat – többek között a szenvedések és próbák által (Zsid 12,10). Nem az a keresztyén fog előrehaladni a szentségben, fogát összeszorítva, izmait megfeszítve próbálja élni a keresztyén életet – hanem az, aki Krisztusra néz fel, aki rá támaszkodik, aki Őt látja fontosnak. Aki, mielőtt cselekedne, imádságban tőle kéri az erőt. Aki tudatában van gyengeségének, mégis bizalma van abban, hogy Krisztus tud erőt adni az óembere legyőzéséhez. A megszentelődés – akárcsak a békesség – is ajándék, Krisztus ajándéka az Ő szeretett népének.
Ám ezzel együtt az ige mégis arra szólít fel, hogy törekedjünk a megszentelődésre. Másként mondva: kedves testvérem, tedd küldetéseddé a szentséget! Ne gondold, hogy a gyakorlati szentség, a bűn megutálása és Isten akaratának keresése kevesebb, mint szükséges a keresztyén életben. Ez nem valami plusz, ami jó, ha van a keresztyén életében, mint a dísz a karácsonyfán. Hanem a megszentelődés, a Krisztusért és Krisztus erejéből az igazságra való törekvés nélkülözhetetlen. Enélkül senki sem láthatja meg az Urat. Szeretném, ha most elgondolkoznál e rövid mondat erején. Szentség nélkül senki sem látja meg az Urat. Ahogy János írja a mennyről:
„nem megy be abba semmi tisztátalan, sem aki utálatosságot és hazugságot cselekszik, hanem csak azok, akik beírattak az élet könyvébe, amely a Bárányé.” (Jel 21,27)

Nem ítél meg ez téged, aki talán oly könnyelműen veszed a bűnt, az indulataidat, a lustaságodat, az Istennel való kapcsolatodat vagy a gyülekezeti alkalmakat? Nem szólít fel minket ezáltal most Isten, hogy őszinte bűnbánattal vizsgáljuk meg magunkat, és fordítsuk a lépteinket a jóra, igazra és mások épülésére? Krisztus végzi a megszentelést, ám egyúttal téged is felszólít, hogy tartsd távol magad mindattól, ami tisztátalan, és arra igyekezz, ami kedves Istennek.
Még egy utolsó dolog, kedves gyülekezet. Az igénk azt mondja, hogy a békességre és megszentelődésre törekedjünk. A kettő ugyanis együttjár. Néha talán próbáljuk kettéválasztani: békében vagyunk úgy, hogy közben feladjuk a szentséget, és azért, hogy ne legyen konfliktusunk valakivel, kompromisszumot kötünk. Vagy épp ellenkezőleg: az igazság ernyője alatt egyszerűen nem tudunk senkivel sem békében lenni, hanem mindenkit kritizálunk, mindenkivel összeveszünk. Ám az ige mindkettőt elénk helyezi: keresd a békességet és keresd a szentséget – ne add fel egyiket sem.

3. Három jó tanács
Hogyan történik mindez a gyakorlatban? A szerző három jó tanácsot ad nekünk.
Ne légy hanyag a lelkiek terén! „15vigyázva arra, hogy az Isten kegyelmétől ne szakadjon el senki” – szól az első figyelmeztetés. Az eredeti szöveg jelentése még kifejezőbb: „az Isten kegyelmét ne játsza el senki”.
 Vagyis az ige itt egy személyes felelősségről beszél, amikor valaki a saját hibájából elvágja magát az Isten kegyelmétől. A legérthetőbb ez talán, ha a kegyelmi eszközök szerepét hangsúlyozzuk. Isten ígéri a kegyelmet az Ő népének, azonban mindezt nem sült galambként adja szájukba, hanem kéri népét, hogy használja azokat a módokat, amiket erre Ő kirendel. A bibliaolvasás, az imádság, a sákramentumok és a gyülekezeti közösségen keresztül Isten megaláz, szembesít, ám ugyanakkor bátorít és erősít minket. Azonban ha ezeket könnyelműen veszed, eljátszod Isten kegyelmét. Vagyis, kedves testvérem, nem a békességet és szentséget követed, ha könnyelműen veszed az igével való törődést, az imaharcot, a testvéreket – így magadat vágod el Isten kegyelmétől. Figyelj hát magadra, és figyeljünk egymásra, hogy ne legyünk vétkesek a lelki hanyagságban.
Ne légy makacs Istennel szemben! „15vigyázva arra, …nehogy a keserűség bármely gyökere fölnövekedve zavart keltsen, és ez sokakat megfertőzzön.” A békességben és megszentelődésben gátol a keserűség is. A keserűség pedig veszélyes, mert elidegenít egymástól és Istentől is. Lehet, hogy a keserűséged elsősorban Isten ellen irányul. Talán nem vallod be, de haragszol rá, mert nem adott meg dolgokat az életedben. A pusztai zsidókhoz hasonlóan mi is képesek vagyunk megannyi dologért zúgolódni: az anyagiak, nehézség, egyedüllét vagy bármi más miatt. Más esetekben a keserűség a testvérek iránt jelenik meg. Egy-egy lerendezetlen probléma, érzékenység, az az érzés, hogy nem törődnek veled, mindez szárba szökkentheti a keserűség gyökerét – és ez másokat is megfertőz. Ne gondold, hogy problémáid csupán személyes dolgok. Egy keresztyén gyülekezetben együtt kell a békességre és megszentelődésre törekednünk – és ha ezt nem teszed, könnyen másokat is magaddal rántasz. Figyelj tehát, testvérem, a keserűség bűnére, ne légy makacs a saját elképzelésedben, hanem tárd fel problémádat Isten és testvéreid előtt!
Ne légy világias! „16Ne legyen senki parázna vagy istentelen, mint Ézsau, aki egyetlen ételért eladta elsőszülöttségi jogát.” A harmadik tanács a világiasság veszélyéről szól, amelynek mintaképe Ézsau. Parázna volt a szónak abban az értelmében, hogy olyan népből vett feleséget, amit Isten megtiltott, és így hűtlenné vált Istenhez és szövetségéhez. Saját vágyai kielégítése fontosabb volt számára, mint Isten akarata. Ezt fejezi ki a második szó: „istentelen”, amelyet fordíthatnánk világiasnak is. Ézsau teljesen el volt foglalva a saját igényeinek kielégítésével: azt csinálta, ami kedvére volt, azt evett, amihez kedve volt. Mindent, ami nem evilági, ami lelki, jövőbeli megvetett. Így volt kész az elsőszülöttségi jogát és gazdag lelki apai áldást odadobni egy tál ételért. Inkább választott egy tál szegény ételt, mint az Isten népe elsőszülöttjének gazdag örökségét.
A világiasság pont erről szól: elhagyom az Isten által ígértet, a lelki közösséget, a jövőbelit, a mennyeit valamiért, amit most láthatok, tapinthatok, élvezhetek. Ez lehet egy kapcsolat, a csendesség felcserélése valami szórakoztatóbbal, a földi álmaim tervezgetése vagy a közösség elhanyagolása. Bárhogy legyen is, meg kell látnod, hogy amit kapsz cserébe, nem mérhető ahhoz a gazdag áldáshoz és örökséghez, amit Isten ígér Neked az Ő oldalán. Harcolsz-e a világiassággal? Segítesz-e testvéreidnek ebben?
4. Miért? Miért? Miért?

Ám tegyük fel újra a kérdést, szeretett testvérek. Miért küzdjünk e dolgokért? Miért részesítsük előnyben a nem láthatót a látható helyett, a jövőbelit a jelenbeli helyett? Miért tagadjunk meg magunktól dolgokat, miért érdekeljen a békesség és a megszentelődés? Röviden azért, mert mi, budapesti gyülekezet, Isten nagyobb és nyilvánvalóbb szeretetét tapasztalhattuk. Mi nem a zord Sínai-hegyhez járultunk, mint az ókori zsidók, hol földrengés és félelmetes hangzúgás rémítette a népet. Isten felénk sokkal nagyobb szelídséggel szólt. Sokkal könnyebben láthatjuk szeretetét. A mord Sínai-hegy helyett a dicsőséges Sion, a mennyei Jeruzsálem lehet szemeink előtt, ahol aranyból van minden, és nincs se szenvedés, se halál. Minket Jézus vár, szerető Mesterünk, aki vérével megtisztított és megszentelt minket. Istenhez, mennyei Atyánkhoz készülünk, akiknek gyermekei vagyunk, sőt nemcsak gyermekek, hanem tagjai „az elsőszülöttek seregének” – hiszen aki csak hisz Jézus Krisztusban, és kitart mellette, az örökli Isten minden áldását. Az Ószövetségben is megmutatta Isten az Ő szeretetét, de még nyilvánvalóbban, erősebben, szívhez szólóbban adja a mi tudtunkra: gyermekek, elsőszülöttek, örökösök, tiszták és tökéletesek vagyunk előtte! Nem elég ok ez, kedves gyülekezet, a kitartásra és a Krisztusnak élésre?
Ne vedd tehát könnyen, testvérem és barátom, Isten szavát. Ne élj vissza az Ő irgalmával és kegyelmével. Ne vedd könnyen a megszentelődést. Hiszen Isten igazságos. Mi lesz veled, ha továbbra is makacsul megmaradsz bűnödben? Mi lett a szőlőmunkásokkal, akik elfoglalták Isten szőlőjét, és megölték szolgáit és fiát? Nem kíméletlenül elvesztette őket? (Mt 21,33-44) Hasonlóan fog Isten elveszteni mindenkit, aki nem hajt térdet előtte, aki eljátssza kegyelmét, és nem törekszik a békességre és igazságra. Vegyük ezt figyelmeztetésnek, barátaim és testvéreim, és térjünk meg most! Íme, most van az alkalmas idő, íme, itt van az üdvösség napja! (2Kor 6,2) Ámen.

